
Text rozhodnutia
Súd: Krajský súd Bratislava Spisová značka: 5Scud/55/2012 Identifikačné číslo súdneho spisu: 1012201421 Dátum vydania rozhodnutia: 06. 11. 2013 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2013:1012201421.1 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľky S.. O. S., bytom N. O.. XXX, T. I., G.. U.. I. F., H., proti odporkyni Sociálnej poisťovni ústredie, Ul. 29. augusta č. 8, Bratislava, o výšku sumy starobného dôchodku, takto r o z h o d o l : Súd rozhodnutie odporkyne číslo XXX XXX XXXX zo dňa 11. apríla 2012 a rozhodnutia odporkyne číslo XXX XXX XXXX zo dňa 30. marca 2012 (päť) p o t v r d z u j e . Účastníkom súd náhradu trov konania nepriznáva. o d ô v o d n e n i e : Rozhodnutím číslo XXX XXX XXXX zo dňa 11. apríla 2012 odporkyňa podľa § 21 zákona č. 100/1988 Zb. o sociálnom zabezpečení v znení zákona č. 107/1999 Z.z., podľa § 259 ods. 1a § 112 ods. 1 zákona č. 461/2003 Z.z. o sociálnom poistení v znení zákona č. 721/2004 Z.z. a podľa čl. 16 Zmluvy medzi Slovenskou republikou a Kanadou o sociálnom zabezpečení priznala navrhovateľke od 12.5.2008 starobný dôchodok v sume 384,- Sk mesačne. V uvedenej sume je zahrnutá úprava podľa zákona č. 306/2002 Z.z. o sociálnom zabezpečení v znení zákona č. 639/2002 Z.z. a zvýšenie podľa zákona č. 222/2003 Z.z. Rozhodnutím číslo XXX XXX XXXX zo dňa 30. marca 2012 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1. júla 2008 starobný dôchodok na 404,- Sk mesačne. Rozhodnutím číslo XXX XXX XXXX zo dňa 30. marca 2012 odporkyňa rozhodla, že po prepočte sumy dôchodku podľa 293ar zákona č., 461/2003 Z.z. o sociálnom poistení v znení zákona č. 659/2007 Z.z. starobný dôchodok v sume 404,- Sk mesačne predstavuje 13,50 eur mesačne a podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1.januára 2009 starobný dôchodok na 14,50 eur mesačne. Rozhodnutím číslo XXX XXX XXXX zo dňa 30. marca 2012 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1. januára 2010 starobný dôchodok na 15,00 eur mesačne. Rozhodnutím číslo XXX XXX XXXX zo dňa 30. marca 2012 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1. januára 2011 starobný dôchodok na 15,30 eur mesačne. Rozhodnutím číslo XXX XXX XXXX zo dňa 30. marca 2012 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1. januára 2012 starobný dôchodok na 15,90 eur mesačne. Navrhovateľka návrhom zo dňa 20.6.2012 žiadala preskúmať rozhodnutia odporkyne číslo XXX XXX XXXX zo dňa 11. apríla 2012 a zo dňa 30. marca 2012, ktorými odporkyňa priznala od 12.5.2008 starobný dôchodok v sume 384,- Sk mesačne a od 1. júla 2008 zvýšila starobný dôchodok na sumu 404,- Sk mesačne, rozhodla, že po prepočte sumy starobného dôchodku v sume 404,- Sk podľa § 293ar zákona č. 461/2003 Z.z. na eurá navrhovateľke patrí starobný dôchodok v sume 13,50 eur, zvýšený od 1.1.2009 na sumu 14,50 eur mesačne, zvýšený od 1.1.2010 na sumu 15,00 eur mesačne, od 1.1.2011 na sumu 15,30 eur mesačne a od 1.1.2012 na sumu 15,90 eur mesačne. Poukazovala na to, že neprestala pracovať 31.12.2002 ako je uvedené v rozhodnutí, ale stále pracuje ako lekárka. Nesúhlasila s výškou starobného dôchodku, ktorý nezodpovedá jej odpracovaným rokom a uviedla, že má započítaných jedenásť rokov na Slovensku a v Kanade má odpracovaných vyše štyridsať rokov a považovala vymeraný dôchodok za neúmerný k započítaným rokom. Odporkyňa vo svojom písomnom vyjadrení zo dňa 19.7.2012 uviedla, že navrhovateľka požiadala o priznanie starobného dôchodku od 12.5.2008. Navrhovateľka bez prihliadnutia na doby získané na území Kanady nezískala potrebný počet rokov na vznik nároku na starobný dôchodok podľa § 21 ods. 1 zákona č. 100/1988 Zb. o sociálnom zabezpečení, na základe čoho jej s prihliadnutím iba na obdobie dôchodkového poistenia podľa právnych predpisov Slovenskej republiky nevznikol nárok na starobný dôchodok. Poukázala na to, že až nadobudnutím platnosti Zmluvy medzi Slovenskou republikou a Kanadou o sociálnom zabezpečení dňa 1. januára 2003 bolo možné v zmysle článku 16 ods. 2 tejto Zmluvy prihliadnuť aj na doby zabezpečenia, ktoré navrhovateľka získala na území Kanady. Navrhovateľke vznikol nárok na starobný dôchodok dňa 1. januára 2003, t.j. dňom nadobudnutia platnosti Zmluvy medzi Slovenskou republikou a Kanadou o sociálnom zabezpečení a navrhovateľka s prihliadnutím na doby, ktoré získala na území Kanady splnila podmienky na nárok na starobný dôchodok. Navrhovateľka podľa právnych predpisov Slovenskej republiky získala na území Slovenskej republiky obdobie dôchodkového poistenia - dobu štúdia, ktorá sa podľa právnych predpisov účinných do 31. decembra 203 považuje za dobu zamestnania v rozsahu 2 109 dní a to od 23.11.1963 (18 rokov veku) do 31.8.1969, avšak nakoľko nezískala žiadne vymeriavacie základy, suma jej starobného dôchodku bola určená ako 550,- Sk v zmysle § 25 zákona č. 100/1988 Zb., ktorý upravuje najnižšiu výmeru starobného dôchodku. Navrhovateľka na území Kanady získala dobu zabezpečenia v rozsahu 12 156 dní a na účely určenia sumy starobného dôchodku úhrnom získala 14 265 dní. Pri určení starobného dôchodku bolo vychádzané z čl. 16 ods. 2 Zmluvy medzi Slovenskou republikou a Kanadou o sociálnom zabezpečení a zo sumy 550,- Sk je čiastkový starobný dôchodok podiel, ktorý zodpovedá pomeru doby zamestnania získanej v Slovenskej republike k úhrnnej dobe zamestnania v oboch zmluvných štátoch (t.j. 2 109 dní delené 14 265 dní) x 550 Sk a predstavuje 82,- Sk mesačne (koeficient 0,14784), ďalej k tejto sume patrí úprava podľa zákona č. 306/2002 Z.z. v znení zákona č. 639/2002 Z.z. o 112,1% , t.j. o 91,92 Sk mesačne a zvýšenie o pevnú sumu 1 270,- Sk upravenú koeficientom 0,14784 na sumu 187,75, spolu 362,- Sk mesačne a zvýšenie podľa zákona č. 222/2003 Z.z. o 6%, t.j. o 22,- Sk na sumu 384,- Sk mesačne. Zdôraznila, že navrhovateľke vznikol nárok na starobný dôchodok 1. januára 2003 a až od tohto dňa bolo možné prihliadnuť na doby zabezpečenia, ktoré navrhovateľka získala na území Kanady. Navrhovateľke bolo zhodnotené obdobie do vzniku nároku na starobný dôchodok, t.j. do 31. decembra 2002. Dobu, ktorú navrhovateľka získala po 31. decembri 2002 na území Kanady je príslušná hodnotiť výlučne Kanada. Nakoľko navrhovateľka si nárok na starobný dôchodok uplatnila 12.5.2012, starobný dôchodok jej bol podľa § 112 ods. 1 zákona č. 461/2003 Z.z. priznaný 12.5.2008, t.j. tri roky spätne odo dňa uplatnenia nároku na dávku. Žiadala napadnuté rozhodnutia číslo XXX XXX XXXX zo dňa 11. apríla 2012 a rozhodnutia zo dňa 30. marca 2012 (päť), ktorými bol starobný dôchodok zvýšený ako vecne správne potvrdiť. Súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Súd vykonal dokazovanie výsluchom odporkyne, oboznámil sa s obsahom dávkového spisu odporkyne číslo XXX XXX XXXX X a s obsahom spisového materiálu a zistil tento skutkový stav. Navrhovateľka žiadosťou spísanou dňa 12.5.2011 požiadala o priznanie starobného dôchodku od 12.5.2008. Rozhodnutím číslo XXX XXX XXXX zo dňa 11. apríla 2012 odporkyňa podľa § 21 zákona č. 100/1988 Zb. o sociálnom zabezpečení v znení zákona č. 107/1999 Z.z., podľa § 259 ods. 1a § 112 ods. 1 zákona č. 461/2003 Z.z. o sociálnom poistení v znení zákona č. 721/2004 Z.z. a podľa čl. 16 Zmluvy medzi Slovenskou republikou a Kanadou o sociálnom zabezpečení priznala navrhovateľke od 12.5.2008 starobný dôchodok v sume 384,- Sk mesačne. V uvedenej sume je zahrnutá úprava podľa zákona č. 306/2002 Z.z. o sociálnom zabezpečení v znení zákona č. 639/2002 Z.z. a zvýšenie podľa zákona č. 222/2003 Z.z. Rozhodnutím číslo XXX XXX XXXX zo dňa 30. marca 2012 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1. júla 2008 starobný dôchodok na 404,- Sk mesačne. Rozhodnutím číslo XXX XXX XXXX zo dňa 30. marca 2012 odporkyňa rozhodla, že po prepočte sumy dôchodku podľa 293ar zákona č., 461/2003 Z.z. o sociálnom poistení v znení zákona č. 659/2007 Z.z. starobný dôchodok v sume 404,- Sk mesačne predstavuje 13,50 eur mesačne a podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1.januára 2009 starobný dôchodok na 14,50 eur mesačne. Rozhodnutím číslo XXX XXX XXXX zo dňa 30. marca 2012 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1. januára 2010 starobný dôchodok na 15,00 eur mesačne. Rozhodnutím číslo XXX XXX XXXX zo dňa 30. marca 2012 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1. januára 2011 starobný dôchodok na 15,30 eur mesačne. Rozhodnutím číslo XXX XXX XXXX zo dňa 30. marca 2012 odporkyňa podľa § 82 zákona č. 461/2003 Z.z. o sociálnom poistení v znení neskorších predpisov zvýšila od 1. januára 2012 starobný dôchodok na 15,90 eur mesačne. Navrhovateľka sa na vytýčené pojednávanie súdu 6.11.2013 dňa napriek riadnemu predvolaniu nedostavila, svoju neúčasť na ňom ospravedlnila a súhlasila, aby súd vec prejednal bez jej účasti, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jej neprítomnosti. Zástupkyňa odporkyne sa v plnom rozsahu pridŕžala písomného vyjadrenia zo dňa 19.7.2012 a žiadala napadnuté rozhodnutia číslo XXX XXX XXXX zo dňa 11. apríla 2001 a zo dňa 30. marca 2012 (päť) ako vecne správne potvrdiť. Podľa § 20 zákona č. 100/1988 Zb. o sociálnom zabezpečení v znení neskorších predpisov občan má podľa dĺžky zamestnania a podľa dosiahnutého veku nárok na starobný dôchodok alebo na pomerný starobný dôchodok. Podľa § 21 ods. 2 cit. zákona žena má nárok na starobný dôchodok, ak bola zamestnaná najmenej 25 rokov a dosiahla vek aspoň a) 53 rokov, ak vychovala päť alebo viac detí, b) 54 rokov, ak vychovala tri alebo štyri deti, c) 55 rokov, ak vychovala dve deti, d) 56 rokov, ak vychovala jedno dieťa, alebo e) 57 rokov. ak pre ňu nie je výhodnejšie ustanovenie odseku 1; pri posudzovaní nároku ženy na starobný dôchodok sa prihliada na deti uvedené v § 9 ods. 1 písm. e) a na deti, ktoré vychovala ako pestúnka v osobitných zariadeniach pestúnskej starostlivosti. Podľa § 12 ods.1 cit. zákona priemerný mesačný zárobok je mesačný priemer hrubých zárobkov dosiahnutých v piatich zárobkove najlepších kalendárnych rokoch v rozhodnom období; ak prichádza do úvahy viac rozhodných období, je priemerným mesačným zárobkom mesačný priemer hrubých zárobkov z toho rozhodného obdobia, v ktorom je tento priemer najvyšší. Podľa 12 ods. 2 cit. zákona hrubým zárobkom je vymeriavací základ na určenie poistného na nemocenské poistenie a dôchodkové zabezpečenie ustanovený osobitným predpisom. Vykonávací predpis ustanoví, v ktorých prípadoch je hrubým zárobkom pevne určená suma, a výšku tejto sumy. Hrubým zárobkom nie je príjem dosiahnutý výkonom profesionálnej služby, ak policajt, profesionálny vojak a vojak prípravnej služby vykonával profesionálnu službu v rozsahu zakladajúcom nárok na výsluhový dôchodok alebo ak policajtovi, profesionálnemu vojakovi a vojakovi prípravnej služby bol priznaný invalidný výsluhový dôchodok. Podľa § 12 ods. 3 písm. a) cit. zákona rozhodným obdobím je obdobie desiatich po sebe nasledujúcich kalendárnych rokov pred rokom, v ktorom vznikol nárok na dôchodok. Podľa § 12 ods. 4 cit. zákona päť zárobkove najlepších kalendárnych rokov sa zisťuje porovnaním hrubých zárobkov za jednotlivé celé kalendárne roky. Podľa § 12 ods. 5 cit. zákona ak v rozhodnom období nie je päť kalendárnych rokov so zárobkami, predlžuje sa rozhodné obdobie postupne tak, aby zahŕňalo päť kalendárnych rokov so zárobkami, a priemerný mesačný zárobok sa zisťuje z týchto piatich kalendárnych rokov. Pokiaľ občan ani po tomto predĺžení nemá päť kalendárnych rokov so zárobkami, zisťuje sa priemerný mesačný zárobok z nižšieho dosiahnutého počtu kalendárnych rokov so zárobkami. Podľa § 25 cit. zákona starobný dôchodok je najmenej 550 Sk mesačne. Podľa § 259 ods. 1 zákona č. 461/2003 Z.z. o sociálnom poistení v znení zákona č. 721/2004 Z.z. v konaniach o nárokoch na dávky a ich výplatu z nemocenského poistenia, dôchodkového zabezpečenia, o nároku na úpravu dôchodku z dôvodu jediného zdroja príjmu, o nárokoch na náhradu škody spôsobenú pracovným úrazom alebo chorobou z povolania, o nároku zamestnanca z pracovného pomeru, ktoré sa uspokojovali z garančného fondu (ďalej len „peňažná náhrada“) a o nároku na podporu v nezamestnanosti, ktoré vznikli pred 1 januárom, o ktorých nebolo do tohto dňa právoplatne rozhodnuté a o priznaní, odňatí alebo zmene sumy dávky, náhrady škody spôsobenej pracovným úrazom alebo chorobou z povolania alebo podpory v nezamestnanosti za obdobie pred 1. januárom 2004, aj keď o uvedenej dávke, náhrade škody, peňažnej náhrade alebo podpore v nezamestnanosti už bolo právoplatne rozhodnuté, sa rozhodne podľa predpisov účinných do 31. decembra 2003 s odchýlkami ďalej ustanovenými. Podľa § 82 ods. 1 cit. zákona dôchodkové dávky vyplácané k 1. januáru príslušného kalendárneho roka a dôchodkové dávky priznané od 1. januára do 31. decembra príslušného kalendárneho roka sa zvyšujú v závislosti od priemerného medziročného rastu spotrebiteľských cien a od medziročného rastu priemernej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku. Príslušný kalendárny rok je rok, v ktorom sa zvýšenie dôchodkových dávok vykonáva, ak tento zákon neustanovuje inak. Podľa § 82 ods. 2 cit. zákona dôchodkové dávky sa zvyšujú od 1. januára príslušného kalendárneho roka o percento určené ako súčet jednej polovice percenta medziročného rastu spotrebiteľských cien a jednej polovice percenta medziročného rastu priemernej mzdy v hospodárstve Slovenskej republiky zistených podľa odseku 1. Percento zvýšenia dôchodkovej dávky sa ustanoví opatrením, ktoré vydá ministerstvo podľa údajov štatistického úradu a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku. Dôchodkové dávky, ktoré sú priznané od 1. januára do 31. decembra príslušného kalendárneho roka, sa zvyšujú odo dňa ich priznania. Podľa § 82 ods. 3 cit. zákona na zvýšenie dôchodkovej dávky je rozhodujúca mesačná suma dôchodkovej dávky vyplácaná ku dňu, od ktorého sa zvyšuje. Podľa § 82 ods. 9 cit. zákona zvýšenie dôchodkových dávok sa zlučuje s dôchodkovou dávkou, pri ktorej toto zvýšenie patrí. Podľa § 293ar ods. 1 zákona č. 461/2003 Z.z. o sociálnom poistení v znení neskorších predpisov suma dávky, na ktorú vznikol nárok predo dňom zavedenia eura v Slovenskej republike (ďalej len "deň zavedenia eura") a o ktorej nebolo právoplatne rozhodnuté do dňa bezprostredne predchádzajúceho dňu zavedenia eura, sa určí v slovenských korunách a za obdobie od vzniku nároku na výplatu dávky do dňa bezprostredne predchádzajúceho dňu zavedenia eura sa prepočíta na sumu v eurách podľa konverzného kurzu. Suma dávky určená v slovenských korunách patriaca odo dňa zavedenia eura sa prepočíta na sumu v eurách podľa konverzného kurzu a zaokrúhli sa na 10 eurocentov nahor. Podľa § 2 ods. 2 zákona č. 659/2007 Z.z. o zavedení meny euro v Slovenskej republike a o zmene a doplnení niektorých zákonov v znení neskorších predpisov na účely súvisiace s prípravou na prechod a prechodom na euro, vrátane duálneho zobrazovania, sa prepočty a premeny všetkých súm zo slovenskej meny na eurá povinne vykonávajú výlučne podľa konverzného kurzu, pravidiel pre zaokrúhľovanie a ďalších pravidiel pre prechod na euro a postupom podľa tohto zákona a osobitných predpisov tak, aby čiastkové výpočty a výsledné prepočty konečných peňažných súm zo slovenskej meny na eurá boli čo najpresnejšie a bez vplyvu na zvýšenie ich reálnej finančnej hodnoty a cenovej úrovne v dôsledku prípravy na prechod a prechodu na euro. Podľa § 1 opatrenia č. 136/2008 Z.z. Ministerstva práce, sociálnych vecí a rodiny Slovenskej republiky, ktorým sa ustanovuje percento zvýšenia dôchodkovej dávky v roku 2008 dôchodkové dávky v roku 2008 sa zvyšujú o 5,0%. Podľa § 1 opatrenia Ministerstva práce, sociálnych vecí a rodiny Slovenskej republiky č. 450/2008 Z.z. ktorým sa ustanovuje percento zvýšenia dôchodkovej dávky v roku 2009 dôchodkové dávky v roku 2009 sa zvyšujú o 6,95%. Podľa § 1 opatrenia Ministerstva práce, sociálnych vecí a rodiny Slovenskej republiky č. 413/2009 Z.z., ktorým sa ustanovuje percento zvýšenia dôchodkovej dávky v roku 2010 dôchodkové dávky v roku 2010 sa zvyšujú o 3,05%. Podľa § 1 opatrenia Ministerstva práce, sociálnych vecí a rodiny Slovenskej republiky č. 404/2010 Z.z., ktorým sa ustanovuje percento zvýšenia dôchodkovej dávky v roku 2011 dôchodkové dávky v roku 2011 sa zvyšujú o 1,8%. Podľa § 1 opatrenia Ministerstva práce, sociálnych vecí a rodiny Slovenskej republiky č. 344/2011 Z.z., ktorým sa ustanovuje percento zvýšenia dôchodkovej dávky v roku 2012 dôchodkové dávky v roku 2012 sa zvyšujú o 3,3%. Podľa § 112 ods. 1 zákona č. 461/2003 Z.z. o sociálnom poistení dávka sa prizná alebo sa zvýši odo dňa, od ktorého dávka alebo jej zvýšenie patrí, najviac tri roky spätne odo dňa zistenia, že sa dávka priznala alebo sa vyplácala v nižšej sume, ako patrí, alebo najviac tri roky spätne od uplatnenia nároku na dávku alebo nároku na jej zvýšenie, ak sa dodatočne zistí, že sa dávka a) priznala v nižšej sume, ako patrí, b) vypláca v nižšej sume, ako patrí, c) odoprela neprávom alebo d) priznala od neskoršieho dátumu, než od ktorého patrí. Podľa článku 16 ods. 2 Zmluvy medzi Slovenskou republikou a Kanadou o sociálnom zabezpečení ak podľa právnych predpisov Slovenskej republiky vznikne osobe alebo jej pozostalým nárok na dávku len s prihliadnutím na doby poistenia získané podľa právnych predpisov obidvoch zmluvných strán, určí sa dávka nasledujúcim spôsobom: a) nositeľ v Slovenskej republike najprv zistí, či podľa jeho právnych predpisov spĺňa príslušná osoba s prihliadnutím na súčet dôb poistenia podmienky nároku na dávku, b) ak vznikol nárok na dávku podľa písmena a), vypočíta nositeľ v Slovenskej republike najprv teoretickú sumu dávky, ktorá by jej patrila, keby sa všetky doby poistenia získané podľa právnych predpisov obidvoch zmluvných strán zohľadnili podľa slovenských právnych predpisov, c) na základe teoretickej sumy dávky vymeria nositeľ dávku v sume zodpovedajúcej pomeru medzi skutočne získanou dobou poistenia podľa slovenských právnych predpisov a celkovou dobou poistenia získanou podľa právnych predpisov obidvoch zmluvných strán. V preskúmavanej veci súd zistil, že navrhovateľka narodená dňa XX.XX.XXXX požiadala o priznanie starobného dôchodku od 12.5.2008. Navrhovateľka vychovala jedno dieťa a vek potrebný na nárok na starobný dôchodok dovŕšila 23.11.2001 ako 56 ročná, t.j. za účinnosti zákona č. 100/1988 Zb. o sociálnom zabezpečení. Vzhľadom na ust. § 259 ods. 1 zákona č. 461/2003 Z.z. o sociálnom poistení odporkyňa posudzovala nárok navrhovateľky na starobný dôchodok podľa predpisov účinných do 31. decembra 2003. Navrhovateľka podľa právnych predpisov Slovenskej republiky získala obdobie dôchodkového poistenia a to za dobu štúdia od 23.11.1963 do 31.8.1969 v počte 2 109 dní. Je nesporné, že navrhovateľka ku dňu 23.11.2001, t.j. za účinnosti zákona č. 100/1988 Zb. o sociálnom zabezpečení v znení neskorších predpisov nesplnila zákonnú podmienku na vznik nároku na starobný dôchodok, a to podmienku doby zamestnania minimálne 25 rokov. Dňa 1. januára 2003 nadobudla platnosť Zmluva medzi Slovenskou republikou a Kanadou o sociálnom zabezpečení a teda až od 1. januára 2003 bolo možné prihliadnuť aj na doby zabezpečenia, ktoré navrhovateľka získala v Kanade. Podľa potvrdenia nositeľa poistenia v Kanade navrhovateľka získala v Kanade dobu zabezpečenia v počte 12 156 dní. Navrhovateľka za obdobie štúdia nezískala žiadne vymeriavacie základy, a preto suma starobného dôchodku bola určená podľa § 25 zákona č. 100/1988 Zb. vo výške 550,- Sk, čo predstavuje minimálnu výšku sumy starobného dôchodku. Starobný dôchodok navrhovateľky bol vymeraný z III. pracovnej kategórie a bol vypočítaný z minimálnej sumy 550 Sk. Navrhovateľka pre nárok a výšku dôchodku získala v Slovenskej republike 2 109 dní, v Kanade 12 156 dní, čo spolu predstavuje 14 265 dní. Zo sumy 550 Sk je čiastkový starobný dôchodok podiel, ktorý zodpovedá pomeru doby zamestnania získanej v Slovenskej republike, t.j. 2 109 dní k úhrnnej dobe zamestnania v obidvoch zmluvných štátoch, t.j. 14 265 dní. Koeficient na učenie sumy starobného dôchodku je určený ako podiel 2109 a 14265, čo je 0,14784 a čiastková suma starobného dôchodku je 82 Sk mesačne (550 x 0,14784). K tejto sume patrí úprava podľa zákona č. 306/2002 Z.z. v znení zákona č. 639/2002 Z.z. o 112,1%, t.j. o 91,92 Sk mesačne a zvýšenie o pevnú sumu 1 270 Sk upravenú koeficientom 0,14784 na sumu 187,75 Sk, spolu 362 Sk mesačne a zvýšenie podľa zákona č. 222/2003 Z.z., t.j. o 6%, t.j. o 22,- Sk na sumu 384,- Sk mesačne. Starobný dôchodok bol ďalej od 1.7.2008 zvýšený o 5%, t.j. 20,- Sk mesačne na sumu 404,- Sk mesačne, podľa § 293ar ods. 1 zákona č. 461/2003 Z.z. v znení zákona č. 659/2007 Z.z. suma starobného dôchodku 404,- Sk mesačne po prepočítaní konverzným kurzom a zaokrúhlení na 10 eurocentov nahor predstavuje 13,50 eur mesačne. Starobný dôchodok bol ďalej zvýšený od 1.1.2009 o 6,95%, t.j. o 1,00 eur mesačne na sumu 14,50 eur mesačne, od 1.1.2010 o 3,05%, t.j. o 0,50 eur mesačne na sumu 15,00 eur mesačne, od 1.1.2011 o 1,8%, t.j. o 0,30 eur mesačne na sumu 15,30 eur mesačne a od 1.1.2012 o 3,3%, t.j. o 0,60 eur mesačne na sumu 15,90 eur mesačne. Navrhovateľka si uplatnila nárok na starobný dôchodok od 12.5.2012. Podľa § 112 ods. 1 zákona č. 461/2003 Z.z. o sociálnom poistení bolo preto možné priznať starobný dôchodok navrhovateľke tri roky spätne, t.j. od 12.5.2008. Zo zisteného skutkového stavu súd konštatuje, že výška starobného dôchodku bola vypočítaná v súlade s planými právnymi predpismi a to zákona č.100/1988 Zb. o sociálnom zabezpečení v znení neskorších predpisov a čl. 16 ods. 2 Zmluvy medzi Slovenskou republikou a Kanadou o sociálnom zabezpečení a taktiež správne postupovala pri zvyšovaní starobného dôchodku navrhovateľky v súlade so zákonnými predpismi o zvyšovaní starobných dôchodkov. Súd zároveň konštatuje, že dobu, ktorú navrhovateľka získala po 31. decembri 2002 na území Kanady je príslušná hodnotiť výlučne Kanada. Vzhľadom na vyššie uvedené súd napadnuté rozhodnutie číslo XXX XXX XXXX zo dňa 11. apríla 2012 a rozhodnutia odporkyne číslo XXX XXX XXXX zo dňa 30. marca 2012 (päť) podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná, a preto jej súd trovy konania nepriznal a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./ Pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. /§ 42 ods. 3 O.s.p./ Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti, alebo iné dôkazy, ktoré doteraz neboli uplatnené /§ 205a/, f/ rozhodnutie súdu prvého stupňa vychádza z nesprávneho právneho posúdenia veci /§ 205 ods. 2 O.s.p./.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1012201421.1 (dáta aktuálne k 4. 11. 2026). Záväzné je znenie zverejnené súdom.




